title: Ready-made
text: Ready-made a reer eus kement objed bet dibabet gant un arzour ha lakaet da oberenn arzel gantañ. Ar re gentañ a voe krouet gant Marcel Duchamp, ha meur a arzour en deus implijet an teknik-se war e lerc'h. Roue de bicyclette (1913) eo ar ready-made kentañ bet savet gant Marcel Duchamp, daoust ma rae ready-made skoazellet anezhi. Fontaine, savet gantañ e (1917) a voe ar ready-made brudet kentañ.
  En ur brezegenn a zistagas er Museum of Modern Art e 1961 e lavaras Duchamp e oa hervezañ daou seurt ready-made : ar re skoazellet (ready-made aided), ma ouzhpenne un draig bennak hag ar re gemm-ouzh-kemm (reciprocal ready-made), da ziskouez an diforc'h a zo etre un oberenn arzel hag ur ready-made (implijout ul livadur gant Rembrandt da daol da feriñ, da skouer).
  
  Sevel un oberenn ready-made a dalvez kement ha mont a-enep da reolennoù diazez an arzoù evel ar barregezhioù (da livañ, da skouer), ar fil, hag ar pezh a dalvez sevel un oberenn. Gant ar ready-made ez eo trawalc'h envel ha lakaat war ziskouez. Dibab un dra, degas kemmoù d'ar gendestenn ha da statud an traoù eo perzhioù nemeto an arzourien a sav oberennoù ready-made. Trawalc'h eo dezho lavarout un oberenn arzel eo. Sevel ur ready-made a dalvez ivez ez eo pouezusoc'h ar mennozh evit an oberenn hec'h-unan : Duchamp a lakaas Fontaine (1917) da vezañ brudet dre dapout luc'hskeudennoù anezhi, padal e oa bet kollet an oberenn orin. Pa ziskouezas anezhi en-dro er bloavezhioù 1960 e tiskouezas eilskeudennoù nemetken. 
  
  Duchamp a lavaras ivez ne oa netra kenedus en e oberennoù ready-made met kentoc'h digasted. 
  Oberennoù ready-made a voe savet ivez gant arzourien dada evel Man Ray, Kurt Schwitters pe Francis Picabia, har arzourien al luskad dreistgwirvoudel. 
  
  Arzourien bet levezonet gant oberennoù ready-made Duchamp :
   Sylvie Fleury 
   Jeff Koons 
   Bertrand Lavier
   Bruce Nauman
   Achille Castiglioni
   Franck Schreiner
   Arman
   Joseph Beuys
   Tracey Emin
   Damien Hirst
   Nam June Paik
   Wolf Vostell
  
  Arzoù
  Arz arnevez
  Arzoù an XXvet kantved